Jeg giver en stjerne fordi 0 ikke er en mulighed. Når det fungerer, virker det fint nok, men når noget går galt hos postdanmark, så laves der absolut intet andet end ansvarsfralæggelse. Ingen hjælp at finde der!

Jeg havde specifikt bestilt min pakke til afhentning i pakkeboksen, da jeg for det meste er på arbejde i de tider, min lokale postbutik har åbent i (11-18). Firmaet, jeg havde bestilt pakken hos, sendte mig en mail om specifikationerne på min pakke, og at den var afsendt fra dem. Specifikationerne var: 
-afhentning i pakkeboks
- jeg ønsker SMS når pakken er ankommet
- jeg ønsker mail-advisering når pakken er ankommet.

Efter 4-5 dage undrer jeg mig kraftigt over intet at have hørt vedrørende pakken. Her er det lørdag eftermiddag. Jeg checker track and trace og ser, at pakken ligger i postbutikken og er anmeldt der. Jeg har ikke modtaget sms, mail eller anmeldelse i papir. Ej heller står der noget om, hvornår den er anmeldt og hvornår, den returneres. Postbutikkens åbningstider står der, men de er så forkerte. Jeg skriver til postdanmark, men hører intet. Jeg ringer til dem og venter 20 minutter i kø (hvor ventemelodien er reklamer for brug af pakkeboksen), hvorefter jeg får fat i en kundeservice-kvinde, der ikke kender til konceptet "kundeservice". Jeg forklarer min situation, og kvinden spørger efter min pakkeID. Ingen anerkendelse af, at det da var irriterende, beklagelse på postdanmarks vegne eller andet kundeservice-agtigt. Ud fra mit pakkeID fortæller hun mig, at min pakke er anmeldt til postbutikken. Det må jeg fortælle, at jeg godt ved, men at jeg havde bestilt den til pakkeboksen, da jeg ikke har mulighed for at hente den i postbutikkens åbningstider. Jeg spørger, om jeg nu kan få den bragt til pakkeboksen, hvilket jeg havde bedt om. Hun fortæller mig, at den service har de ikke, og at pakkeboksen nok må have været fyldt, så derfor har de kørt den til postbutikken i stedet for. Jeg påpeger, jeg absolut ingen sms, mail eller anmeldelse har modtaget. Hun siger, at der nok må være gået noget galt et sted, for hun kan se, at den er blevet scannet ankommet og udleveret, men det er hele 3 gange, så det må jo være en fejl et eller andet sted. Jeg spørger, om hun fortæller mig, at min pakke er scannet udleveret. Hun siger ja, men den er også scannet ankommet flere gange. Men at jeg da bare kan gå op i postbutikken med mit pakkeID og spørge efter den. Jeg påpeger igen, at det er hele problemet, for jeg har jo netop ikke tid til at møde op i postbutikkens åbningstider, der jo faktisk også er forkerte på nettet. Hun fortæller mig, at jeg bare kan lave en fuldmagt, så en anden kan gå op og undersøge, om pakken er der. Jeg påpeger igen, at jeg netop har bestilt at pakken skal ankomme i pakkeboks, samt at jeg skal adviseres om, når den er der. At jeg ikke har fået den vare, jeg har bestilt og betalt for. Hun er stille herfor. Jeg spørger, om hun i det mindste kan fortælle mig, hvornår jeg kan hente pakken. Hun fortæller mig, at pakken returneres 6 dage senere.

I dag var jeg nødt til at møde meget for sent på arbejde ( kl 12 i stedet for 9) for at gå op og spørge efter den pakke, der allerede er scannet udleveret. Jeg bor ikke sammen med nogen, og jeg har ikke bare lige nogen, der bor ved siden af, som kan hente pakken for mig. Ej heller arbejder jeg tæt på hjemmet og kan derfor lige smutte forbi. Pakken var der, men kundeservice ydede absolut ingen service i telefonen. Tværtimod havde jeg flere klagepunkter EFTER at jeg havde talt med jeres kundeservice end før. Derfor klager jeg, for den eneste brugbare service jeg fik var den, jeg blev mødt af i postbutikken. Og ærlig talt, den kvinde er ansat af Kvickly, ikke af postdanmark, så det reflekterer mere Kvicklys medarbejdere end postdanmarks!

Som opdatering til nedenstående kommentar kan jeg fortælle, at min pakke havde dette ID: 90711945086SE. Desuden er det en kende svært at bedømme service på en pakke på trustpilot, når jeg aldrig nogensinde modtager nogen informationer om den. Ej heller et link til at bedømme noget på den. Derfor valgte jeg at bedømme for den pakke, hvor jeg fik lov til det, og så skrive min overordnede mening for mine oplevelser.